«Спартак-Налшыкыр» адэкIэ мэкIуатэ
Урысей Федерацэм футболымкIэ и кубокыр къэхьыным теухуауэ 2019 — 2020 гъэхэм екIуэкI зэхьэзэхуэм щэбэт кIуам щIидзащ. Финалым и 1/128-нэ Iыхьэм «Спартак-Налшыкыр» Осетие Ищхъэрэ — Аланием и къалащхьэм щыIущIат абы и «Спартак-Владикавказ»-м.
«Спартак-Налшыкым» и тренерхэм мы зэIущIэм щагъэунэхуну мурад ящIащ адрейхэм куэдрэ щамыгъэджэгу щIалэщIэхэр. Къапщтэмэ, гъуэм дагъэуващ Къумыкъу Аслъэнбэч. КъищынэмыщIауэ, иджыри щIалитху гуп нэхъыщхьэм хэту япэ дыдэу джэгупIэ губгъуэм кърагъэхьащ. Абы щхьэкIэ къэмынэу, налшыкдэсхэм я къалэныр ягъэзэщIащ икIи «Спартак-Владикавказ»-р и стадионым щыхагъащIэри, Урысей Федерацэм футболымкIэ и кубокыр къэхьынымкIэ зэхьэзэхуэм адэкIэ щыкIуэтащ.
Владикавказ и «Спартак» стадионым щэбэт кIуам щекIуэкIа зэIущIэр ди щIалэхэм я тепщэныгъэкIэ къыщIидзащ икIи епщыкIузанэ дакъикъэм Ашу Мурад «Спартак-Налшкыкыр» япэ иригъэщащ. Пэжщ, куэд дэмыкIыу бжыгъэр зэхуэдэ хъужащ: Къумыкъум къригъэгъэза топым япэу нэса Гатикоевым гъуэр хигъэщIащ.
Загъэпсэхуу къихьэжа иужькIи налшыкдэсхэр нэхъыфIащ. Абыхэм я ебгъэрыкIуэныгъэ лъэщхэм ящыщ зыр хэгъэрейхэм хабзэр къызэпауду фIэкIа зэтраIыгъэфакъым. Пенальти! Ар Iэзэу игъэзэщIащ Шаваев Магомед икIи аргуэру «Спартак-Налшыкыр» япэ иригъэщыжащ.
Ди щIалэхэм я текIуэныгъэкIэ зэIущIэр иухыным Iуэхур хуэкIуэрт. АрщхьэкIэ, судьям джэгум къыщIигъуа дакъикъэхэр и кIэм нэблэгъэпауэ, «Спартак-Владикавказ»-м бжыгъэр зэхуэдэ ищIыну хузэфIэкIащ.
Кубокым ехьэлIа зэIущIэхэм зэрытемыгъэкIуэныгъэ щыIэ хъунутэкъыми, аргуэру сыхьэт ныкъуэ джэгум къыщIагъуащ. Абы къриубыдэу налшыкдэсхэр къыхэжаныкIат, арщхьэкIэ ар апхуэдизу псынщIэу къэхъуати, судьяхэм гу лъатакъым топыр гъуэм дыхьэу къызэрыдэкIыжам.
Арати, текIуэнур зэхэзыгъэкIар зэIущIэ нэужь пенальтихэращ. Япэ еуэну къызылъыса хэгъэрейхэм ящыщ Гатикоевым «Спартак-Владикавказ»-р япэ иригъэщащ. Ольмезовым абы хуэфэщэн жэуап иритащ. Базаевым аргуэру топ къыщытхудигъэкIым, Iэпщацэри метр пщыкIузым и деж щыту къыхэжаныкIащ. Закаевым бжыгъэр 3:2 ищIу Шаваевым топыр гъуэр щыщхьэпригъэкIам, «Спартак-Налшыкым» текIуэныгъэр фIахьауэ къыпщыхъунут. АрщхьэкIэ ди гъуащхьэтет ныбжьыщIэ Къумыкъу Аслъэнбэч абдежым зыкъыщызэкъуихащ икIи Дзукаевымрэ Алборовымрэ зэуа топхэм къригъэгъэзащ. Абы игъэгушхуа Бацэмрэ Iэщынымрэ я пенальтихэр Iэзэу ягъэзэщIащ икIи налшыкдэсхэм текIуэныгъэр 4:3-уэ къыхуахьащ.
Апхуэдэ щIыкIэкIэ «Спартак-Налшыкыр» кIуащ Урысей Федерацэм футболымкIэ и кубокыр къэхьыным теухуауэ 2019 — 2020 гъэхэм екIуэкI зэхьэзэхуэм и финалым и 1/64-нэ Iыхьэм. Абы ди щIалэхэр щанущ Псыхуабэ щыIэу «Мэшыкъуэ-КМВ»-р 1:0-у хэзыгъэщIа Черкесск и «Интер»-м. ЗэIущIэр блыщхьэ къакIуэ, шыщхьэуIум и 5-м, Налшык и «Спартак» стадионым щекIуэкIынущ.
Кавказ Ищхъэрэ щIыналъэм щыщу етIуанэ дивизионым щыджэгу адрей командэхэри къэралым и кубокым щIэбэнынухэм яхыхьащ. Ахэр зыхэта зэIущIэхэм къарикIуа бжыгъэхэм фащыдогъэгъуазэ: «Алания» (Владикавказ) — «Анжи» (Мэхъэчкъалэ) —1:0, «Биолог-Новокубанск» (Прогресс) — «Кубань-Холдинг» (Краснодар) — 3:1, «Дружба» (Мейкъуапэ) — «Черноморец» (Новороссийск) — 0:1, «Волгарь» (Астрахань) — «Легион Динамо» (Мэхъэчкъалэ) — 3:0. ТекIуахэр адэкIэ кIуэтащ.
НэхъапэжкIэ, Урысей Федерацэм футболымкIэ и кубокыр къэхьыным теухуауэ екIуэкI зэхьэзэхуэм и финалым и 1/256-нэ Iыхьэм, щыIа джэгугъуэхэр мыпхуэдэу иухащ: «Урожай» (Краснодар) — «Дружба» — 1:3,«Интер» — «Динамо-Ставрополь» — 4:2, «Кубань-Холдинг» — СКА (Дон Iус Ростов) — 2:0, «Легион Динамо» — «Мэхъэчкъалэ» — 3:0, «Вайнах» (Грознэ) — «Алания» — 1:3. Абыхэм щытекIуахэращ щэбэтымрэ тхьэмахуэмрэ зэхэта зэIущIэхэм щыджэгуну Iэмал зиIар, нэгъуэщIхэри дыщIагъужри.
Нобэ зи чэзу джэгугъуэр етIуанэ дивизионым и «Ипщэ» гупым щекIуэкIынущ. «Спартак-Налшыкыр» Новороссийск къалэм щыIущIэнущ абы и «Черноморец» командэм.
Жыласэ Заурбэч.
